**Ekosistēmu pakalpojuma (EP) rādītāja datu lapa**

|  |  |
| --- | --- |
| **EP kategorija** | Regulējošie pakalpojumi |
| **EP klase** | Temperatūras un mitruma regulēšana, ieskaitot gaisa kvalitāti |
| **Rādītāja nosaukums** | Gaisa kvalitāte |
| **Rādītāja definīcija** | Gaisa kvalitātes regulēšanas potenciāls |
| **Mērvienība** | Indikatīvs vērtējums |
| **Datu lapas autors/i:** | Laura Grīnberga |

**Rādītāja izstrādē izmantoti sekojoši pamatdati un pieņēmumi:**

Zema gaisa kvalitāte var veicināt veselības problēmas cilvēkiem, nodarīt kaitējumu ēkām un negatīvi ietekmēt apkārtējo vidi kopumā.

Gaisa kvalitāti var pasliktināt dažādi procesi. Galvenie antropogēnie procesi ir:

* fosilo degvielu sadedzināšana;
* rūpnieciskie procesi;
* lauksaimniecība.

Gaisa kvalitāti regulē meži, purvi, zālāji un citas zaļās teritorijas, uztverot un filtrējot no gaisa putekļus, ķīmiskās vielas un gāzes.

Rādītāja izstrādē izmantoti sekojoši pamatdati un pieņēmumi:

1. Gaisa kvalitātes regulēšanas potenciālu pozitīvi ietekmē neskarti dabiski biotopi: purvu, zālāju un mežu platības, kā arī antropogēni mazietekmētas teritorijas, attālums no apdzīvotām vietām un rūpniecības teritorijām;
2. Gaisa kvalitātes regulēšanas potenciālu negatīvi ietekmē rūpniecības un lauksaimniecības teritoriju tuvums un pilnīgi atklātas platības bez veģetācijas segas, kur nenotiek gaisa attīrīšana un filtrācija. Gaisa kvalitātes regulēšanas potenciāls ir zems vai ļoti zems teritorijās, kur veģetācija ir skraja, daļēji atklātās platībās ar nedaudziem atsevišķiem kokiem un krūmiem;
3. Gaisa kvalitātes regulēšanas potenciāls ir vidējs teritorijās, kur aug skraji skujkoku meži bez blīva pameža, atrodas antropogēni ietekmētas, degradētas purvu un zālāju platības, kur veģetācijas struktūra izmainīta.

**Tabula 1. EP novērtējuma rādītāju skalas kvalifikācija**

|  |  |
| --- | --- |
| **EP novērtējums** | **Rādītājs** |
|
| 0 - EP netiek sniegts | Pilnīgi atklāta platība bez veģetācijas segas. |
| 1 - EP ļoti zema vērtība | Daļēji atklāta platība ar nedaudziem atsevišķiem kokiem, krūmiem vai lakstaugiem. |
| 2 - EP zema vērtība | Skraji meži bez blīva pameža, zālāji, kāpas ar ļoti skraju veģetāciju. |
| 3 - EP vidēja vērtība | Meži bez blīva pameža, antropogēni būtiski ietekmētas purvu un zālāju platības. |
| 4 - EP augsta vērtība | Vidēji biezi meži ar blīvu pamežu, biezi meži bez blīva pameža, mazietekmētas purvu un zālāju. platības. |
| 5 - EP ļoti augsta vērtība | Biezi meži ar blīvu pamežu, neskartas purvu un zālāju platības. |

**Eksperta novērtējuma pamatojums:**

Gaisa kvalitāti ietekmē autotransports, individuālo māju siltumapgādes objektu darbība un blīvi apdzīvotu vietu tuvums. Sabiedrības attīstības rezultātā dabiskās ekosistēmas, uz kurām balstās bioloģiskā daudzveidība, ir pārveidotas un sadrumstalotas, radot pārveidotus dabiskos apstākļus un izolētas dzīvotņu “salas”. Tāpēc ir nozīmīgi saglabāt esošos dabiskos biotopus un nākotnē uzlabot to stāvokli.

Upju un ezeru biotopos apsaimniekošanas pasākumi galvenokārt vērsti uz veģetācijas ierobežošanu un aizauguma samazināšanu, jo ūdeņu pārmērīga aizaugšana liecina par paaugstinātām barības vielu koncentrācijām. Tāpēc attiecībā uz upju un ezeru biotopiem šis rādītājs netiek piemērots.

**Izmantotā literatūra**

1. MK 2009.gada 3.novembra noteikumi Nr.1290 “Noteikumi par gaisa kvalitāti”
2. Nacionālais ziņojums par vides stāvokli - 2008. – 2011.
3. Kļaviņš M. 2012. Vides piesārņojums un tā iedarbība. Rīga: LU Akadēmiskais apgāds, 199 lpp.